	НАРЕДБА за условията и реда за поемане на общински дълг и провеждане на обсъждане на проекти, които предстои да бъдат финансирани чрез поемане на общински дълг от Община Тополовград
	
	


	

	Приета с Решение №47 от 29.12.2023г. на Общински съвет Тополовград

Чл. 1. С настоящата Наредба се определят условията и редът за поемане на общински дълг.
(1) Всички финансови задължения, поети от името и за сметка на общината, както и тези на второстепенните разпоредители с бюджет към Община Тополовград, съставляват общински дълг, поради което тяхното поемане се извършва при спазване на изискванията на Закона за общинския дълг и на тази Наредба.


(2) Дългът на търговските дружества с общинско участие в капитала и текущите задължения на общината към доставчици на стоки и услуги не представляват общински дълг по смисъла на Закона за общинския дълг.


Чл. 2. Общинския дълг се поема с решение на общинския съвет и се формира от: 

1.емисии на общински ценни книжа;
2.дълг, поет с договори за общински заеми;
3.изискуеми общински гаранции;
4.безлихвените заеми, отпуснати по реда на Закона за публичните финанси, включително възмездното финансиране по чл. 103, ал. 3 от закона;
5. финансов лизинг, търговски кредити и останалите форми на дълг съгласно Регламент на Съвета (ЕО) № 479/2009 от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ, L 145/1 от 10 юни 2009 г.)


Чл. 3.Общината може да поема краткосрочен и дългосрочен дълг.
(1) Общинският съвет не може да приема решения за поемане на дългосрочен общински дълг след изтичането на 39 месеца от неговото избиране.
(2) Разпоредбите на ал. 1 не се прилагат за поетия общински дълг, за който със закон е предвидено, че не попада в обхвата на разпоредбата на чл. 32 от Закона за публичните финанси, както и за общинския дълг, поет за финансиране на проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура.


Чл. 4. (1) Общината може да поема краткосрочен дълг за финансиране на :

1.предоставяне на публични услуги при временен недостиг на средства, възникнал по време на при временни касови разриви по бюджета на общината;

2.капиталови разходи;

3.неотложни разходи за предотвратяване и ликвидиране на последиците от
форсмажорни обстоятелства;

4.плащания по изискуеми общински гаранции;
5.плащания по проекти, финансирани със средства от Европейския съюз;

6.проекти чрез финансови инструменти по смисъла на чл. 2, т. 11 от Регламент 1303/2013 от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура.“

(2) Краткосрочния дълг трябва да бъде поет за срок не по-дълъг от 12 месеца.

 
Чл. 5.Общината може да поема дългосрочен дълг за :

1.финансиране на инвестиционни проекти в полза на местната общност;

2.рефинансиране на съществуващ дълг;

3.предотвратяване и ликвидиране на форсмажорни обстоятелства;

4.осигуряване на плащания по изискуеми общински гаранции;
5.финансиране на общински проекти за концесии за строителство или концесии за услуги с плащания от концедента;
6. финансиране при временни касови разриви по бюджета на общината по чл. 103, ал. 1 от Закона за публичните финанси;

7. финансиране на проекти чрез финансови инструменти по смисъла на чл. 2, т. 11 от Регламент № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд,Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ, L 347/320 от 20 декември 2013 г.), наричан по-нататък "Регламент № 1303/2013", от финансови посредници, избрани от "Фонд мениджър на финансови инструменти в България" ЕАД въз основа на открита, прозрачна, пропорционална и недискриминационна процедура;

8. разплащане на просрочени задължения;

9. осигуряване на плащания по предоставени временни безлихвени заеми за сметка на централния бюджет по реда на Закона за публичните финанси.

Чл. 6. Общинският дълг не е гарантиран от държавата и не представлява задължение за правителството освен в случаите, когато по съответния ред е издадена държавна гаранция.


Чл. 7. (1) Общината може да договаря, поема и изплаща дълг в левове или в чуждестранна валута.

(2) При преоценка на общински дълг или на гарантиран от общината дълг в левове задълженията, деноминирани в чуждестранна валута, се преизчисляват по курса на Българската народна банка към датата на преоценката.


(3) Общините не могат да обезпечават общински дълг чрез залог или ипотека на имущество - публична общинска собственост.


Чл. 8. Общината извършва текущо наблюдение за състоянието на дълга на търговските дружества с общинско участие в капитала, както и на останалите контролирани от общината лица, чиито средства и операции не са включени в общинския бюджет.


Чл.  9. (1) Кметът на общината изготвя годишен отчет за състоянието на общинския дълг и го внася в общинския съвет като неразделна част от отчета за изпълнението на общинския бюджет.
(2) Отчетът по ал. 1 съдържа и информация за дълга на лицата по чл. 8а от ЗОД и издадените от тях гаранции.


(3) Общинският съвет приема с решение годишния отчет за състоянието на общинския дълг и дълга на лицата по чл. 8а от ЗОД.


Чл. 10. Кметът на общината внася предложенията за поемане на краткосрочен или дългосрочен дълг, които се разглеждат и одобряват от общинския съвет.


Чл. 11. Условия, на които трябва отговаря предложението (проекта) за поемане на дългосрочен дълг, са следните:

1.проектът да е от полза на местната общност ( в интерес на населението, живеещо на територията на община Тополовград);

2.предложението да е придружено от пълно описание на проекта, наименование, цели, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;
3. да е приложено подробно описание на всички финансови параметри на проекта - всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, намерения за погасяване, размер на разходите за консултантски и административно-управленски услуги, източници за погасяване на дълга, влияние на дълговото финансиране и на разходите по обслужването на дълга върху
бюджета на общината;

4.предложението ( проектът) да бъде предложен на обсъждане от местната общност;

5.общественото обсъждане е най- малко един месец преди разглеждането му в общинския съвет;
6.Разпоредбите на т. 4 и т. 5 не се прилагат за предложения относно удължаване на срока за погасяване на общински дълг, поет за финансиране на разходи за подготовка или изпълнение на проекти по програми, съфинансирани от Европейския съюз.

Чл. 12.   Кметът на общината оповестява проекта/проектите, който ще се финансира с дългосрочен дълг; чрез покана за обществено обсъждане, отправена до местната общност.


Чл. 13. Поканата съдържа: Датата, началния час и мястото на общественото обсъждане.
1. Общите параметри на проекта/проектите, които ще се финансират чрез поемане на дългосрочен дълг - предназначение, стойност, начин на финансиране и на обезпечаване.

2. Адрес на официалната електронна страница на общината и мястото в общината, където гражданите могат да се запознаят с пълните текстове на технико-икономическа обосновка на проекта/проектите и социално - икономическия анализ на очакваните резултати от осъществяването на проекта/проектите.

3. Адрес на електронна поща, на който може да се изпращат становища и предложения по проекта/проектите.


Чл. 14. (1)  Датата на общественото обсъждане на проекта/проектите се насрочва най-малко 30 дни преди разглеждането на предложението за поемане на дългосрочен дълг от общинския съвет.
 
(2) Покана за обществено обсъждане се публикува най-малко 7 дни преди насрочената дата за провеждане на общественото обсъждане.
 
(3)  Поканата се публикува в местните вестници, както и в официалната електронна страница на общината, и се поставя на информационните табла в сградите на общината, общинските институции кметствата.


(4) 7 дни преди датата на обсъждането на информационни табла поставени на площад „Освобождение" и пред читалище „ Св.св.Кирил и Методий 1894" да бъдат изписани датата, началния час, мястото и дневния ред.


(5) Мястото на общественото обсъждане да бъде задължително в заседателната зала на Общински съвет Тополовград, където да бъде осигурено озвучаване и на разположение на участниците в обсъждането с микрофон от който да задават въпроси и да правят предложения.


(6)  В продължение на 7 дни преди датата на обсъждането по местните медии да тече ежедневно покана към гражданите но община Тополовград за участие в общественото обсъждане, която покана да съдържа - датата, началния час, мястото и дневния ред на обсъждането.


(7) Заедно с поканата по чл. 8 кметът на общината публикува в официална електронна страница на община технико-икономическа обосновка на проекта/проектите и социално-икономически анализ на очакваните резултати от осъществяването на проекта/проектите и предоставя текстовите на технико-икономическата обосновка и социално-икономическия анализ за ползване от гражданите на достъпно място в сградата на общината.


Чл. 15. Кметът на общината отправя писмени покани за участие в обсъждането до синдикални, бизнес организации, неправителствени организации, търговски дружества, юридически лица с нестопанска цел, които имат регистрация, осъществяват дейност или ползват услуги на територията на общината.


Чл. 16. Становище и предложения по проекта/проектите, който ще се финансира чрез дългосрочен дълг могат да се поддават в деловодството но общината и по електронен път на посочения в покана електронен адрес като те трябва да са подписани с електронен подпис.

Чл. 17. Общественото обсъждане се открива от водещия на обсъждането, който обявява реда, по който ще протече и обсъждането, и продължителността на изказванията.


Чл. 18. Общественото обсъждане се провежда при следния дневен ред:
 
1.Представяне от кмета на общината на проекта/проектите, който ще се финансира чрез дългосрочен дълг.

2.Обсъждане на проекта /проектите с присъстващите представители на местната общност.


Чл. 19. Обсъждането продължава докато има желаещи да се изкажат.


Чл. 20.  За обсъждането се води протокол. Становищата и предложенията по чл. 18 се прилагат към протокола.


Чл. 21.  Протоколът се прилага като неразделна част от предложението за поемане дългосрочен дълг по чл.13 от Закона за общинския дълг.


Чл. 22. Протоколът се публикува в официалната електронна страница на общината и се предоставя за ползване на хартиен носител от гражданите на достъпно място в сградата на общината най-късно 3 дни след провеждането на обсъждането.
ДОПЪЛНИТЕЛНИ РАЗПОРЕДБИ

По смисъла на тази Наредба:

1.”Краткосрочен дълг” е дълг със срок на изплащане до една година.

2.”Дългосрочен дълг” е дълг със срок за изплащане над една година.

3.”Форсмажорно обстоятелство” е непредвидимо и непредотвратимо събитие от извънреден характер, което не може да се избегне или последиците от което не могат да се предотвратят.

4.”Местна общност” са гражданите и юридическите лица, които имат регистрация, осъществяват дейност или ползват услуги на територията на общината.
5. "Общински дълг“ се използва със съответното значение, определено със Закона за публичните финанси.


   Настоящата Наредба е изготвена на основание чл.13 ал.3 от Закона за общинския дълг, в сила от 1 юни 2005 г., обнародван в ДВ бр.34/19.04.2005г. и последни изменения в изм. ДВ. бр.66 от 1 Август 2023г.


   Наредбата е приета с Решение №47 от 29.12.2023г. на ОбС - Тополовград и влиза в сила от приемане на решението.

СИЛВИЯ ГЕОРГИЕВА ГЕОРГИЕВА:
ПРЕДСЕДАТЕЛ НА ОбС-ТОПОЛОВГРАД

